บิ๊กไทยพาณิชย์การันตีควบรวมกิจการมาแรง
แบงก์ไทยพาณิชย์มั่นใจธุรกิจปีนี้สดใส โตกว่าตลาด ลูกค้าแห่จองคิวควบรวมกิจการ
26 เม.ย. 2556

แบงก์ไทยพาณิชย์มั่นใจธุรกิจปีนี้สดใส โตกว่าตลาด ลูกค้าแห่จองคิวควบรวมกิจการ
นางกรรณิกา ชลิตอาภรณ์ กรรมการผู้จัดการใหญ่ ธนาคารไทยพาณิชย์ กล่าวว่า ในช่วง 3-4 เดือนที่ผ่านมา สินเชื่อมีการเติบโตมากกว่าระบบ โดยทั้งระบบขยายตัวได้ 12-14% ในขณะที่ธนาคารไทยพาณิชย์ขยายตัวได้ 18% ซึ่ง 3-4 ปีที่ผ่านมา ธนาคารเติบโตกว่าตลาดมาโดยตลอด รวมทั้งกำไรก็สร้างสูงเป็นประวัติการณ์มาหลายปีติดต่อเช่นเดียวกัน 
นางกรรณิกา กล่าวว่า ในปีนี้จะเห็นลักษณะควบรวมกิจการของภาคธุรกิจอีกเป็นจำนวนมาก ไม่ได้นับเฉพาะที่ธนาคารไทยพาณิชย์รับเป็นที่ปรึกษาให้กับซีพีออลล์ ที่เข้าซื้อกิจการแม็คโคร 1.89 แสนล้านบาทเท่านั้น แต่ธนาคารยังมีกลุ่มลูกค้าที่จะซื้อกิจการ (M&amp;A) อย่างต่อเนื่อง แต่มีขนาดหลักหมื่นล้านบาท ไม่ใหญ่เท่ารายการซีพี ออลล์
“การควบรวมกิจการยังมีอีกพอสมควร แต่ไม่สามารถบอกได้ว่าเป็นใคร มูลค่าเท่าใด เป็นเรื่องมารยาทและจรรยาบรรณ แต่ก็ยอมรับว่ากรณีซีพี ออลล์ ซื้อแม็คโคร ส่งผลให้สินเชื่อธนาคารขยับขึ้น รายได้ค่าธรรมเนียมขยายตัวเพิ่มขึ้น” นางกรรณิกา กล่าว
สำหรับแนวโน้มไตรมาส 2/2556 อัตราการเติบโตของสินเชื่อยังคงเติบโตได้ดี เพราะพื้นฐานเศรษฐกิจไทยยังแข็งแกร่ง แต่เป็นห่วงปัจจัยภายนอกประเทศมากกว่า ซึ่งอาจจะส่งผลกระทบกับเศรษฐกิจไทย